大衛碧咸

大衛碧咸係前英格蘭足球員，打中場。佢嘅技術一直都得到正面評價，佢嘅外形同腳法都係屬於世界級。因為英格蘭足球代表隊成日都係英國小報嘅對象，碧咸響代表隊不嬲都係焦點人物。

球會生涯 
碧咸出身英超傳統勁旅球隊曼聯，一出道就畀人封為「萬人迷」。1999年佢跟曼聯贏得歐洲聯賽冠軍盃。2003年佢跳槽加盟西甲球隊皇家馬德里，同朗拿度、施丹等猛人一齊，但隨住年紀越嚟越大加上已經名成利就，佢決定響2007年走到美國推廣足球事業，自由身加盟美國職業足球大聯盟球隊洛杉磯銀河。2009年到2010年，碧咸曾經兩次外借咗去AC米蘭半季，但喺2010年嗰次，佢踢踢吓波左腳跟腱撕裂，搞到要抖幾個月，無得打世界盃，去到嗰年9月至喺洛杉磯銀河復出。碧咸喺2011同2012年帶領洛杉磯銀河連攞兩屆美職總冠軍。2013年1月碧咸自由身加盟法國甲組足球聯賽球隊巴黎聖日耳門，攞到法甲冠軍之後，同年5月掛靴。

國際生涯 
碧咸喺1996年首次效力國家隊。1998年FIFA世界盃佢因為畀對手挑釁變成衝突而被紅牌出場，令到英格蘭輸波。2002年FIFA世界盃臨開始之前佢受咗傷，最尾都係成功出賽。2006年FIFA世界盃佢響十六強攞到全場唯一入球入八強，但係響八強英格蘭射失十二碼，只能夠眼白白睇住英格蘭輸波。佢喺2009年最後一次為國家隊上陣，十三年嚟總共上陣115次。因為左腳跟腱裂咗，碧咸冇得以球員身份參加2010年FIFA世界盃決賽周，不過佢重係做咗英格蘭國家隊教練組成員征戰南非。

生活 
碧咸喺1999年同辣妹成員維多利亞結婚，佢哋有三個仔一個女。

獎項 
 慈善盾：1993、1994、1996、1997
 英超冠軍：1995-1996、1996-1997、1998-1999、1999-2000、2000-2001、2002-2003
 英格蘭足總盃：1995–1996、1998–1999
 歐洲聯賽冠軍盃：1998-1999
 洲際盃：1999
 西班牙超級盃：2003
 西甲冠軍：2006-2007
 美國職業足球大聯盟總冠軍：2011、2012
 法國甲組足球聯賽冠軍：2012-2013

皇家馬德里—碧咸個人檔案
  碧咸啲相同影片

英格蘭足球員
曼聯球員
皇家馬德里球員
AC米蘭球員
洛杉磯銀河球員
巴黎聖日耳門球員